b'\n_START_ARTICLE_\nK\xc4\x81rlis Ulmanis\n_START_SECTION_\nAnkstyvoji karjera\n_START_PARAGRAPH_\nKarlis Ulmanis studijavo \xc5\xbeem\xc4\x97s \xc5\xabk\xc4\xaf Ciuricho ETH, \xc5\xa0veicarijoje, ir Leipcigo universitete, Vokietijoje. Baig\xc4\x99s Latvijoje dirbo lektoriumi, vadybininku \xc5\xbeem\xc4\x97s \xc5\xabkio srityje, buvo ra\xc5\xa1ytojas._NEWLINE_Jis aktyviai dalyvavo politiniame gyvenime 1905 met\xc5\xb3 revoliucijos metu, po kurios buvo trumpam \xc4\xafkalintas Pskove. Kad i\xc5\xa1vengt\xc5\xb3 Rusijos vald\xc5\xbeios organ\xc5\xb3 \xc4\xafkalinimo, pab\xc4\x97go atgal \xc4\xaf Latvij\xc4\x85, i\xc5\xa1 kurios \xc4\xaf JAV._NEWLINE_JAV studijavo Nebraskos universitete, baig\xc4\x97 ir gavo tiksli\xc5\xb3j\xc5\xb3 moksl\xc5\xb3 bakalauro laipsn\xc4\xaf \xc5\xbeem\xc4\x97s \xc5\xabkio srityje. Po studij\xc5\xb3 trumpam dirbo universitete lektoriumi. V\xc4\x97liau Ulmanis buvo perkeltas \xc4\xaf Hiuston\xc4\x85, Teksase, kur prad\xc4\x97jo pieno versl\xc4\x85._NEWLINE_1913 metais Karlis Ulmanis sugr\xc4\xaf\xc5\xbeo \xc4\xaf Latvij\xc4\x85, nes buvo informuotas, kad Rusijos caras suteik\xc4\x97 jam malon\xc4\x99. \xc5\xa0is saugumas buvo trumpalaikis, kadangi Pirmasis pasaulinis karas prasid\xc4\x97jo po met\xc5\xb3.\n_START_SECTION_\nPolitin\xc4\x97 karjera\n_START_PARAGRAPH_\nPo karo, Ulmanis buvo vienas i\xc5\xa1 pagrindini\xc5\xb3 Latvijos Tautos Tarybos (Tautas Padome) \xc4\xafk\xc5\xabr\xc4\x97j\xc5\xb3, kuri 1918 m. lapkri\xc4\x8dio 18-\xc4\x85j\xc4\x85 paskelb\xc4\x97 Latvijos nepriklausomyb\xc4\x99 nuo Rusijos._NEWLINE_1920 m. konstitucin\xc4\x97 konvencija paskelb\xc4\x97 Latvij\xc4\x85 parlamentine respublika. Karlis Ulmanis buvo pirmasis Latvijos, tapusios nepriklausoma pirm\xc4\x85 kart\xc4\x85 po 700 met\xc5\xb3, ministras pirmininkas._NEWLINE_Jis taip pat buvo Latvijos prezidentas nuo 1936 m. iki 1940 m. ir dar kelis kartus premjeras. Be to, jis \xc4\xafsteig\xc4\x97 Latvijos Valstie\xc4\x8di\xc5\xb3 S\xc4\x85jung\xc4\x85, vien\xc4\x85 i\xc5\xa1 dviej\xc5\xb3 \xc5\xbeinomiausi\xc5\xb3 politini\xc5\xb3 partij\xc5\xb3 tarpukario Latvijoje.\n_START_SECTION_\nV\xc4\x97lesni \xc4\xafvykiai\n_START_PARAGRAPH_\nKarlio Ulmanio palikimas Latvijai ir latviams yra vertinamas nevienareik\xc5\xa1mi\xc5\xa1kai._NEWLINE_Sovietin\xc4\x97s okupacijos laikotarpiu Karlis Ulmanis buvo vadinamas fa\xc5\xa1istu, neatskiriamu nuo nacist\xc5\xb3, kaltinamas \xe2\x80\x9ekruvina represija prie\xc5\xa1 Latvijos darbinink\xc4\x85\xe2\x80\x9c. Kita vertus Latvijoje veik\xc4\x97 fa\xc5\xa1istin\xc4\x97 partija, kurios lyder\xc4\xaf Gustav\xc4\x85 Celmin\xc5\xa1\xc4\x85 Karlis Ulmanis buvo \xc4\xafkalin\xc4\x99s._NEWLINE_Pokario politiniai emigrantai ir daugelis t\xc5\xb3, kurie laik\xc4\x97 6 metus trukus\xc4\xaf autoritarin\xc4\xaf valdym\xc4\x85 Latvijos aukso am\xc5\xbeiumi, idealizavo Ulman\xc4\xaf. Ulmanis suk\xc5\xabr\xc4\x97 kelet\xc4\x85 tradicij\xc5\xb3, toki\xc5\xb3 kaip labdaringas aukojimas mokyklai, kurioje \xc5\xbemogus mok\xc4\x97si. \xc5\xa0i\xc5\xb3 tradicij\xc5\xb3 yra laikomasi ir \xc5\xa1iomis dienomis._NEWLINE_Nepriklausomoje Latvijoje Ulmanis neprarado savo populiarumo, ta\xc4\x8diau vis dar yra laikomas prie\xc5\xa1taringa asmenybe. Daugelis latvi\xc5\xb3 laiko j\xc4\xaf tarpukario nepriklausomos Latvijos simboliu, o daugelis istorik\xc5\xb3 sutinka, kad Ulmanis teigiamai veik\xc4\x97 \xc5\xa1al\xc4\xaf jos formavimosi laikotarpiu, kai Ulmanis \xc4\x97jo ministro pirmininko pareigas. Ta\xc4\x8diau autoritarinio periodo at\xc5\xbevilgiu nuomon\xc4\x97s skiriasi. Nepaisant to, prie Ulmanio nuopeln\xc5\xb3 yra priskiriamas etnini\xc5\xb3 latvi\xc5\xb3 ekonomin\xc4\x97s gerov\xc4\x97s suklest\xc4\x97jimas XX am\xc5\xbeiaus 4-ajame de\xc5\xa1imtmetyje. Taip pat yra pabr\xc4\x97\xc5\xbeiama, kad Ulmanio valdymo laikotarpiu nebuvo tokia smarki militaristin\xc4\x97 ir politin\xc4\x97 priespauda, palyginus su kitomis tuometin\xc4\x97mis autoritarin\xc4\x97mis Europos \xc5\xa1alimis. I\xc5\xa1 kitos pus\xc4\x97s, istorikai, tokie kaip Ulmanio biografas Edgars Dunsdorfs, laikosi nuomon\xc4\x97s, kad politikas, paleid\xc4\x99s parlament\xc4\x85 ir \xc4\xafved\xc4\x99s autoritarin\xc4\xaf valdym\xc4\x85, negali b\xc5\xabti laikomas teigiama fig\xc5\xabra, net jei tas valdymas pasi\xc5\xbeym\xc4\x97jo ekonominiu suklest\xc4\x97jimu._NEWLINE_Tai, kad Ulmanis buvo vis dar labai populiarus Latvijoje per pirmus atgautos nepriklausomyb\xc4\x97s metus buvo jo s\xc5\xabn\xc4\x97no Gun\xc4\x8dio Ulmanio i\xc5\xa1rinkimas prezidentu 1993\xc2\xa0m._NEWLINE_Vienas pagrindini\xc5\xb3 Rygos gatvi\xc5\xb3 yra pavadinta jo garbei (K. Ulma\xc5\x86a iela). Taip pat pastaraisiais metais centrin\xc4\x97je miesto dalyje buvo atidengtas paminklas Karliui Ulmaniui.'